Document ID: /roh_data/filtered/fineweb-2-filterrobots_roh.jsonl.gz/57798

Mens sana in corpore sano – quist möd da dir latin significha “ün spiert san viva in ün corp san”. Il Center da sandà Engiadina Bassa spordscha diversas metodas da terapia per accordar darcheu il corp e’l spiert.
Dad integrar la natüra i’l process terapeutic es ün impissamaint fundamental dal concept da trattamaint a Scuol. Il team da la medicina integrativa animescha da’s colliar cun la natüra e da’s sentir darcheu sco üna part da l’inter.
Ils paziaints vegnan familiarisats culs ritems natürals, intercuorran lur aigna relaziun cun la natüra ed activeschan o scuvrischan cun quai resursas preziusas chi sun zoppadas in els.
L’inscunter approfundi e consciaint cun la natüra po dvantar üna cumplettaziun da terapia preziusa in cas da depressiuns da stanglantüm, disregulaziun vegetativa, disturbis dal sön, mo eir illa terapia dal cancar.
Applichats vegnan tanter oter:
Squitsch e stress psichic giouvan üna rolla essenziala in cas da disturbis psicovegetativs.
Pro quists appartegnan per exaimpel mals nervus i’l tract digestiv, mal il cheu da tensiun. Metodas da detensiun sun ligermaing d’imprender e d’integrar i’l minchadi. Ellas contribuischan a la guarischun mo eir a la prevenziun da mals psicovegetativs e güdan a l’uman ad influenzar positivamaing il svilup da la malatia.
Depressiun e stanglantüm van suvent insembel cun disturbis dal ritmus da sön/svaglià. La cronobiologia s’occupa da la perscrutaziun e da terapias dal ritmus circadian da l’uman.
La fototerapia cun lampas da glüm dal di (10’000 lux) vain accordada individualmaing sco trattamaint supplementar da depressiuns ed otras malatias psichicas. Ella vain eir applichada in cas da disregulaziun e disturbis dal sön. La fototerapia es adattada fich bain per l’autotrattamaint a chasa per prevgnir a recidivas.
La terapia cumpiglia il sclerimaint dal paziaint davart il ritmus da sön/svaglià sco eir da l’igiena dal sön. Ultra da quai vegnan applichadas lampas da terapia cun glüm dal di e medicamaints regulativs. Cun agüd da questiunaris vain erui il bioritmus individual e la terapia concepida correspundentamaing.
Nus exeguin scha pussibel bleras spüertas da terapia our il liber e quai da tuottas oras.
Impè da la fototerapia pon servir spassegiadas regularas la daman illa glüm natürala.
Cun schüs biologics e vivondas biologicas vegnan sustgnüdas la defaisa immunitara e las forzas autocurativas.
Suvent daja dürant la malatia ün’alimentaziun manglusa, mancanza d’appetit e disturbis digestivs. In da quists cas pon accumpagnar, in möd radschunaivel, la tscherna da la nudritüra ed üna cussagliaziun da nudrimaint l’andamaint da guarischun. Racumandaziuns individualas chi resguardan la malatia respectiva dà la cusgliadra da nudrimaint in ün discuors persunal.
Il plan da terapia vain miss insembel individualmaing tenor ils bsögns medicinals respectivs. Uschè po schligerir üna ligera nudritüra cumpletta la digestiun o, in cas d’ün’alimentaziun manglusa, güda üna nudritüra concentrada. Per mincha fuorma da nudritüra sta a disposiziun üna spüerta da standard. Il menü vegetaric s’orientescha per part a las directivas d’üna nudritüra integrala. Tuot ils menüs vegnan cuschinats cun ingredienzas frais-chas.
Cas d'urgenza 144
Ella/El po ragiundscher da di e da not il servezzan medicinic d’urgenza suot ils nomers seguaints:
Ella/El po ragiundscher suot il nomer 081 861 10 00 da di e da not la staziun d’urgenza da l’ospidal.
Il prossem lö cun defibrillatur (AED) in Engiadina Bassa chatta Ella/El sün nossa survista.